b'\n_START_ARTICLE_\nLili Marleen\n_START_PARAGRAPH_\nLili Marleen je znamenita nem\xc5\xa1ka pesem, najbolj priljubljena med drugo svetovno vojno. Besedilo je leta 1915 napisal Hans Leip, Norbert Schultze pa jo je leta 1938 tudi uglasbil. Originalni naslov pesmi je bil\xc2\xa0\xc2\xbbDas M\xc3\xa4dchen unter der Laterne\xc2\xab\xc2\xa0(Dekle pod laterno), vendar je postala poznana pod imenom Lili Marleen. Posnetki Lale Andersen in Marlene Dietrich so pomagali pri popularizaciji pesmi, ki je postala izjemno priljubljena kljub nasprotovanju nacisti\xc4\x8dnega re\xc5\xbeima, \xc5\xa1e posebej Josepha Goebbelsa, ministra za propagando._NEWLINE_18. aprila 1941, po nem\xc5\xa1kem zavzetju Beograda, je bila Lili Marleen v izvedbi Lale Andersen predvajana na Radiu Beograd, ki je pod nem\xc5\xa1ko oblastjo oddajal preko celotne Evrope. Pesem je bila na sporedu vsak ve\xc4\x8der ob 21.55. Poslu\xc5\xa1ali so jo tako zavezni\xc5\xa1ki kot nem\xc5\xa1ki vojaki, s \xc4\x8dimer se je \xc5\xa1irila njena popularnost._NEWLINE_V Sloveniji je predvsem znana slovenska izvedba Vlada Kreslina in Beltin\xc5\xa1ke bande. Avtor besedila je Vlado Kreslin.'